# **ЦЕНТРАЛНА БАНКА**

**БОСНЕ И ХЕРЦЕГОВИНЕ**

Број: УВ-122-01-1-73/18

Сарајево, 29.08.2018.године

На основу члана 2. став (4) тачка б) алинеја (И), члана 7. став (1) тачка б) и члана 70. Закона о Централној банци Босне и Херцеговине („Службени гласник БиХ“, бр. 1/97, 29/02, 8/03, 13/03, 14/03, 9/05, 76/06 и 32/07) Управни одбор Централне банке Босне и Херцеговине на 9.-oj сједници од 29.08.2018. године доноси

**ОДЛУКУ**

о куповини и продаји ефективног страног новца за девизна средства комерцијалним банкама

Члан 1.

(Предмет одлуке)

Овом одлуком уређује се куповина и продаја ефективног страног новца EUR и не EUR валута (у даљем тексту: ефективни страни новац) за девизна средства у EUR валути (у даљем тексту: девизна средства) коју Централна банка Босне и Херцеговине (у даљем тексту: Централна банка) обавља с комерцијалним банкама у Босни и Херцеговини (у даљем тексту: банка).

Члан 2.

(Куповина и продаја ефективног страног новца)

(1) Централна банка врши куповину и продају ефективног страног новца за девизна средства на основу захтјевa банке за куповину/продају ефективног страног новца (у даљем тексту: захтјев) за противвриједност девизних средства.

(2) У смислу ове одлуке, не EUR валута подразумијева валуте USD, CHF и GBP.

(3) Куповина и продаја ефективног страног новца у не EUR валути врши се по куповном односно продајном курсу Централне банке утврђеном за не EUR валуте на датум трансакције.

Члан 3.

(Подношење захтјева)

(1) Банка подноси захтјев организационом облику надлежном за послове банкарства у главној јединици или филијали Централне банке код које се води рачун резерви банке (у даљем тексту: организациони облик за банкарство).

(2) Подношење захтјева из става (1) овог члана и његово потврђивање од стране организационог облика за банкарство се врши путем софтверске платформе електронског међубанкарског тржишта новца (у даљем тексту: ЕМТН).

(3) Поред захтјева из става (1) овог члана, банка подноси и захтјев за предају/преузимање ефективног страног новца у складу с прописом о поступку предаје/преузимања готовог новца у трезорима Централне банке.

(4) Захтјев из става (3) овог члана за предају/преузимање ефективног страног новца у EUR валути се подноси организационом облику надлежном за послове трезора у главној јединици или филијали Централне банке, а за не EUR валуту Одјељењу за трезор Централног уреда Централне банке Босне и Херцеговине (у даљем тексту: надлежни трезор).

(5) У случају немогућности комуникације путем ЕМТН-а (пада система ЕМТН или у изузетним околностима уз образложени писани захтјев банке када се не ради о паду система ЕМТН), с организационим обликом за банкарство комуникација се обавља путем факса или имејла.

(6) У случају из става (5) овог члана закључницу о куповини и продаји ефективног страног новца (у даљем тексту: закључница) обавезно потписују овлаштена лица банке.

Члан 4.

(Куповина ефективног страног новца од стране Централне банке)

1) Када се врши куповина ефективног страног новца за противвриједност девизних средстава надлежни трезор у складу с прописом о поступку предаје/преузимања готовог новца у трезорима Централне банке:

1. врши преузимање ефективног страног новца од банке и

б) креира документе о преузимању.

(2) Након преузимања ефективног страног новца и креирања докумената из става (1) овог члана Централна банка креира закључницу о куповини ефективног страног новца с датумом валуте од два радна дана (Т+2) и потврђује захтјев банке.

(3) Банка је дужна захтјев из става (2) овог члана доставити организационом облику за банкарство најкасније сат времена прије најављеног полога.

(4) Уколико захтјев из става (2) овог члана буде достављен послије истека рока наведеног у ставу (3) овог члана, Централна банка такав захтјев може одбити.

(5) У изузетним случајевима, на основу захтјева банке и уз претходно одобрење Централне банке, куповину ефективног страног новца је могуће извршити и с датумом валуте краћим од два радна дана, односно с датумом валуте од један радни дан (Т+1).

(6) Банка је дужна уз захтјев из става (5) овог члана који подноси Централној банци навести разлог ранијег извршења ове трансакције а Централна банка у зависности од тренутне расположивости девизних резерви, плану инвестирања и раније преузетим обавезама може одобрити такав захтјев.

(7) Централна банка реализује закључницу о куповини ефективног страног новца на датум валуте извршења трансакције у иностранству.

Члан 5.

(Продаја ефективног страног новца од стране Централне банке)

(1) Када се врши продаја ефективног страног новца за противвриједност девизних средства – Централна банка креира закључницу о продаји ефективног страног новца с датумом валуте до два радна дана од датума подношења захтјева и потврђује захтјев банке.

(2) Банка је дужна захтјев из става (1) овог члана доставити организационом облику за банкарство, а уколико се ради о захтјеву Т+0, банка је дужна захтјев доставити најкасније до 12.00 часова.

(3) Уколико захтјев (Т+0) из става (2) овог члана буде достављен послије 12.00 часова, Централна банка такав захтјев може одбити.

(4) Уколико се ради о захтјеву с датумом валуте Т+0, банка је дужна најкасније до 12.30 часова доставити организационом облику за банкарство SWIFT поруку MT202 (ACK) као доказ о налогу/инструкцији за уплату девизних средстава на рачун Централне банке у иностранству.

(5) Након потврђене уплате на девизном рачуну, Централна банка из надлежног трезора врши предају ефективног страног новца банци у складу с прописом о поступку предаје/преузимања готовог новца у трезорима Централне банке и креира документе о предаји ефективног страног новца.

(6) У случају када се ради о захтјеву с датумом валуте Т+0 и када уплата из непредвиђених разлога не буде реализована до краја радног дана или уколико надлежни трезор није у могућности извршити предају ефективног страног новца истог радног дана, предаја ће бити извршена наредног радног дана (Т+1) а најкасније Т+2.

(7) Централна банка реализује закључницу о продаји ефективног страног новца на дан предаје ефективног страног новца банци.

Члан 6.

(Накнада)

(1) Централна банка врши обрачун накнаде, у складу с прописом о тарифи накнада Централне банке, који аутоматски путем ЕМТН-а (потврдом захтјева) доставља банци.

(2) Наплата накнаде из става (1) овог члана се врши на мјесечном нивоу задуживањем рачуна резерви банке у корист рачуна резерви Централног уреда Централне банке.

Члан 7.

(Ступање на снагу и објављивање)

(1) Ова одлука ступа на снагу осмог дана од дана објављивања у “Службеном гласнику БиХ”, а примјењује се од 01.10.2018. године.

(2) Ова одлука се објављује у “Службеним новинама Федерације БиХ”, “Службеном гласнику Републике Српске” и “Службеном гласнику Брчко дистрикта БиХ”.

Предсједавајући

Управног одбора Централне банке

Босне и Херцеговине

ГУВЕРНЕР

др Сенад Софтић